สังคมข่าวหุ้น
เก็งหุ้นเข้า SET50 DELTA วิ่งนำก่อนประกาศรายชื่อหุ้นเข้าคำนวณ SET50 ปลายสัปดาห์นี้ หรืออย่างช้าต้นสัปดาห์หน้า มีผลเริ่มใช้ 1 ม.ค. 2566 นี้
เก็งหุ้นเข้า SET50 DELTA วิ่งนำก่อนประกาศรายชื่อหุ้นเข้าคำนวณ SET50 ปลายสัปดาห์นี้ หรืออย่างช้าต้นสัปดาห์หน้า มีผลเริ่มใช้ 1 ม.ค. 2566 นี้
14 ธ.ค. 2565

เก็งหุ้นเข้า SET50
DELTA วิ่งนำก่อนประกาศรายชื่อหุ้นเข้าคำนวณ SET50 ปลายสัปดาห์นี้ หรืออย่างช้าต้นสัปดาห์หน้า มีผลเริ่มใช้ 1 ม.ค. 2566 นี้ รอบนี้มี 4 บริษัท คือ บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA, บริษัท ราช กรุ๊ป จำกัด (มหาชน) หรือ RATCH, บริษัท คอมเซเว่น จำกัด (มหาชน) หรือ COM7, บริษัท โรงแรมเซ็นทรัลพลาซา จำกัด (มหาชน) หรือ CENTEL ส่วน SET100 มี 6 บริษัท คือ DELTA, บริษัท ธนบุรี เฮลท์แคร์ กรุ๊ป จำกัด (มหาชน) หรือ THG, บริษัท เอเชีย เอวิเอชั่น จำกัด (มหาชน) หรือ AAV, บริษัท เน็กซ์ พอยท์ จำกัด (มหาชน) หรือ NEX, บริษัทจัสมิน อินเตอร์เนชั่นแนล จำกัด (มหาชน) หรือ JAS, บริษัท สบาย เทคโนโลยี จำกัด (มหาชน) หรือ SABUY
STARK ล้มดีล กองทุนระส่ำ เคจีไอ (ประเทศไทย) มองเป็นจิตวิทยาเชิงลบต่อกรณีที่ STARK ล้มดีลซื้อหุ้น LEONI ธุรกิจผลิตสายไฟฟ้าสำหรับรถยนต์และสายไฟสำหรับ EV ในเยอรมนีและสหรัฐฯ มูลค่าลงทุนกว่า 2 หมื่นล้านบาท ครั้งนี้ เนื่องจากนโยบายที่ยังไม่ชัดเจนว่าหลังจากนี้จะนำเงินเพิ่มทุน 5.58 พันล้านบาท ก่อนหน้านี้ไปลงทุนอะไร ซึ่งอาจต้องขออนุมัติจากผู้ถือหุ้นอีกครั้ง ขณะที่กองทุนหลายกองก็เข้าซื้อหุ้นเพิ่มทุนในครั้งนี้อาจต้องนั่งกุมขมับ หลังเปลี่ยนวัตถุประสงค์การใช้เงิน
บริษัท พีทีที ดิจิตอล โซลูชั่น จำกัด (PTT Digital) ผู้พัฒนาเทคโนโลยีสารสนเทศและการสื่อสารของกลุ่ม บมจ.ปตท. (PTT) เซ็นเอ็มโอยู กับ บมจ.จีเอเบิล (G-Able) ผู้พัฒนา Tech Enabler ที่ช่วยยกระดับธุรกิจสู่ยุคดิจิทัล และบริษัท เบลนเดต้า จำกัด (Blendata) ผู้พัฒนาแพลตฟอร์มบริหารจัดการข้อมูลขนาดใหญ่ (Big Data) เพื่อศึกษาและพัฒนาโซลูชันจากเทคโนโลยี Big Data ที่จะสร้างโอกาสในการพัฒนาธุรกิจ และเพิ่มขีดความสามารถทางการแข่งขันให้กับภาคธุรกิจและบริษัทในกลุ่ม ปตท.
ชิดลมขายเนชั่น คณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการจำหน่ายหุ้นของ บมจ.เนชั่น กรุ๊ป (ไทยแลนด์) (NATION) โดย CHIT LOM LIMITED ซึ่งเป็นการจำหน่าย เมื่อวันที่ 8 ธ.ค. 2565 จำนวนหลักทรัพย์ที่จำหน่าย คิดเป็น 1.098% ของสิทธิออกเสียงทั้งหมดของกิจการ จำนวนหลักทรัพย์ภายหลังการจำหน่าย คิดเป็น 13.9097% ของสิทธิออกเสียงทั้งหมดของกิจการ
UNIQ ยื่นแบบแสดงรายการข้อมูล (ไฟลิ่ง) เพื่อเสนอขายหุ้นกู้ครั้งที่ 1/2566 มูลค่าที่ตราไว้หน่วยละ 1,000 บาท ราคาเสนอขายหน่วยละ 1,000 บาท ชุดที่ 1 ครบกำหนดไถ่ถอนปี พ.ศ. 2567 อายุ 1 ปี 7 เดือน อัตราดอกเบี้ยคงที่ 3.70-3.85% ต่อปี ชำระดอกเบี้ยทุก ๆ 3 เดือน ตลอดอายุหุ้นกู้ ชุดที่ 2 ครบกำหนดไถ่ถอนปี พ.ศ. 2569 อายุ 3 ปี 6 เดือน อัตราดอกเบี้ยคงที่ 4.80-4.95% ต่อปี ชำระดอกเบี้ยทุก ๆ 3 เดือน ตลอดอายุหุ้นกู้ ผ่านธนาคารกรุงไทย และ ธนาคาร ซีไอเอ็มบี ไทย ระหว่างวันที่ 17-19 มกราคม 2566 เรทติ้ง “BBB-”
PRM ฟื้น วิริทธิ์พล จุไรสินธุ์ ผู้อำนวยการสายงานการเงินและบัญชี บริษัท พริมา มารีน จำกัด (มหาชน) หรือ PRM ผู้ให้บริการขนส่งและจัดเก็บผลิตภัณฑ์ปิโตรเลียม และปิโตรเคมีเหลวทางเรือรายใหญ่ที่สุดของประเทศไทย มองบริษัทเข้าสู่ยุค Growth Mode นับตั้งแต่ช่วงครึ่งปีหลังปี 2565 ทุกกลุ่มธุรกิจขยายตัวได้อย่างโดดเด่น โดยกลุ่มธุรกิจเรือขนส่งปิโตรเลียมระหว่างประเทศได้ให้บริการเรือ VLCC ขนาด 300,000 DWT จำนวน 3 ลำ แก่กลุ่มไทยออยล์ภายใต้สัญญาระยะยาว 10 ปี และกลุ่มธุรกิจ Offshore Support ได้ให้บริการเรือ Crew Boat จำนวน 13 ลำ และเรือ AWB อีกจำนวน 2 ลำ แก่กลุ่ม ปตท.สผ. ภายใต้สัญญา Time Charter